RESOLUCIÓN do 11 de xaneiro de 2005 pola que se aproban os acordos do consello de dirección da Axencia para a Calidade do Sistema Universitario de Galicia, a través dos cales se delegan competencias no seu presidente, nos procedementos de asignación de retribucións adicionais vinculadas a méritos individuais docentes, investigadores e de xestión do profesorado universitario e de avaliación e informe previo á contratación para determinadas figuras de profesorado universitario.
AXENCIA PARA A CALIDADE DO SISTEMA UNIVERSITARIO DE GALICIA — III. OUTRAS DISPOSICIÓNS — 19/01/2005

O Decreto 55/2004, do 4 de marzo, polo que se establecen as retribucións adicionais vinculadas a méritos individuais docentes, investigadores e de xestión do profesorado universitario, establece no seu articulado que a asignación destes complementos exixirá a valoración previa positiva dos méritos en que se sustentan pola Axencia para a Calidade do Sistema Universitario de Galicia (desde agora ACSUG) e, en concreto, establece que, dentro da ACSUG, corresponderalle á Comisión Galega de Informes, Avaliación, Certificación e Acreditación (desde agora CGIACA) o estudo, análise, comprobación, verificación e certificación do establecido neste decreto e o consello de dirección da ACSUG fará súas as propostas motivadas e vinculantes da referida comisión.
Por outra banda, o Decreto 270/2003, do 22 de maio, regulador da ACSUG, establece, en relación ao procedemento de avaliación ou informe previo á contratación das figuras de profesor contratado doutor, profesor axudante doutor, profesor colaborador e profesor de universidade privada, que o consello de dirección da Axencia fará súas as propostas motivadas e vinculantes de informes ou avaliacións elaboradas pola CGIACA.
Tendo en conta o establecido nestas disposicións, e coa vontade de abreviar os prazos de tramitación destes procedementos, de conformidade co disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, e o disposto no artigo 20.1º.cuarto, dos estatutos da ACSUG (pu
blicados a través da Resolución do 12 de marzo de 2001, da Dirección Xeral de Universidades), no que se establece que ao presidente do consello de dirección da axencia lle corresponden, entre outras, as funcións que lle sexan encargadas expresamente polo referido consello, este, nas súas respectivas xuntanzas do 5 de maio de 2004 e do 22 de decembro de 2004, acordou delegar as competencias, que ten atribuídas nos procedementos anteriormente citados, no seu presidente.
Estas delegacións de competencias, segundo o teor do establecido no número 3º do artigo 13 da Lei 30/1992, se deben publicar no Diario Oficial de Galicia, polo que, unha vez reunido o consello de dirección, na súa virtude
DISPOÑO:
Artigo único.-Acórdase a delegación no presidente do Consello de Dirección da Axencia para a Calidade do Sistema Universitario de Galicia das seguintes competencias que corresponden ao consello de dirección da Axencia para a Calidade do Sistema Universitario de Galicia:
a) A establecida na disposición adicional primeira do Decreto 55/2004, do 4 de marzo, polo que se establecen as retribucións adicionais vinculadas a méritos individuais docentes, investigadores e de xestión do profesorado universitario, pola cal o presidente do consello de dirección da Axencia para a Calidade do Sistema Universitario de Galicia fará súas as propostas motivadas e vinculantes elaboradas pola Comisión Galega de Informes, Avaliación, Certificación e Acreditación a que se refire o título III deste decreto.
b) A establecida no artigo 13 do Decreto 270/2003, do 22 de maio, regulador da Axencia para a Calidade do Sistema Universitario de Galicia, en relación á avaliación ou informe previo á contratación das figuras de profesor contratado doutor, profesor axudante doutor, profesor colaborador e profesor de universidade privada, pola cal o presidente do consello de dirección da Axencia para a Calidade do Sistema Universitario de Galicia fará súas as propostas motivadas e vinculantes dos informes e avaliacións elaboradas pola Comisión Galega de Informes, Avaliación, Certificación e Acreditación a que se refire o título III deste decreto.
Disposición derradeira
Este acordo entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de xaneiro de 2005.
Manuel Cecilio Díaz y Díaz
Presidente do consello de dirección da Axencia
para a Calidade do Sistema Universitario de
Galicia
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA